Aktiwiteit 2

1. Pas elkeen van die terme wat hieronder gelys word by die regte beskrywing in kolom A in die tabel. Skuif elke term na die toepaslike spasie wat in kolom B daarvoor gehou is.

**DPI, Pico, Dupleks, Ergonomie, PPM, 3D, Lumens, HDMI, RSI, Aspek**

|  |  |  |
| --- | --- | --- |
|  | **Kolom A: Beskrywing** | **Kolom B: Term** |
| a) | Die verhouding tussen die wydte en die hoogte van die skerm |  |
| b) | Die eenheid waarin die helderheid van die beeld by dataprojektors gemeet word |  |
| c) | Gesondheidstoestand wat die gevolg kan wees van die verkeerde gebruik van rekenaartoevoertoestelle, wat die arms en hande affekteer |  |
| d) | Tipe drukker wat regte, fisiese voorwerpe kan skep |  |
| e) | Die eenheid waarin die resolusie van ’n drukker gemeet word |  |
| f) | Term wat nie net na die ontwerp van toerusting verwys nie, maar ook na jou postuur in verhouding met die toerusting wat jy gebruik |  |
| g) | Die eenheid waarin die spoed van ’n drukker gemeet word |  |
| h) | Klein tipe ‘projektor’ wat in ’n slimfoon ingebou is |  |
| i) | Tipe drukwerk wat jou toelaat om outomaties aan beide kante van die papier te druk |  |
| j) | Tipe poort/koppeling wat hoëdefinisie digitale video en klank deur ’n enkele kabel oordra |  |

2. Bepaal of elkeen van die volgende stellings WAAR of ONWAAR is. As die stelling WAAR is, tik die woord WAAR na die vraag. As die stelling ONWAAR is, tik die woord ONWAAR, en langsaan die woord(e) wat die onderstreepte woord(e) moet vervang om die stelling WAAR te maak.

a) Opstelling verwys na die outomatiese waarneming en konfigurering van ’n toestel wat aan ’n rekenaar gekoppel is, sodat die toestel amper onmiddellik gebruik kan word.

b) Visuele afvoer wat as teks en beelde op ’n skerm vertoon, staan bekend as sagtekopie.

c) Die moederbord is die enkele komponent wat die meeste batterykrag in draagbare toestelle gebruik.

d) Die maandelikse werkslading is ’n aanduiding van die maksimum aantal bladsye wat ’n drukker in ’n maand kan druk.

3. Kies die regte antwoord (A – D) vir elkeen van die vrae hieronder. Onderstreep of verhelder dit, of gebruik enige ander formateringsmetode om jou keuse aan te dui.

a) Watter een van die volgende word nie as ’n doelwit by afvoer in ’n rekenaarstelsel beskou nie?

A. Om terugvoer aan die gebruiker te verskaf tydens interaksie met ’n rekenaartoestel

B. Om ’n meer permanente of nie-elektroniese kopie van die resultate van verwerking aan die gebruiker te verskaf

C. Om oordrag van data tussen rekenaars of elektroniese toestelle toe te laat

D. Om te verhoed dat ongeldige data ingevoer of vasgelê word

b) Watter een van die volgende word nie as ’n algemene vorm van afvoer beskou nie?

A. Visueel

B. Koordloos

C. Raak

D. Klank

c) Watter een van die volgende is nie ’n voorbeeld van raakafvoer nie?

A. ’n Slimfoon wat vibreer wanneer ’n boodskap ontvang word

B. ’n Slimfoon wat kort vibrasies gee wanneer mens op die raakskerm se sleutels druk

C. ’n Blinde persoon wat die kolletjiekodes op ’n Braille-sleutelbord lees

D. ’n *Joystick* wat vibreer of weerstand bied wanneer jy ’n rekenaarspeletjie speel

d) Watter een van die volgende stellings rakende skermspesifikasies is vals?

A. Die skerm word in duime rondom die omtrek van die skerm gemeet.

B. Resolusie is die aantal horisontale en vertikale pixels wat ’n skerm kan vertoon, bv. 1920 x 1440.

C. Die kontrasverhouding (*contrast ratio*) dui op die aantal skakerings tussen die witste wit en die swartste swart wat die skerm kan vertoon.

D. Die aspekverhouding (*aspect ratio*) word gewoonlik as 16:10 of 4:3 gegee.

e) Watter een van die volgende stellings rakende drukkerspesifikasies is waar?

A. Duur kleurdrukkers gebruik slegs die inkkleure *Cyan*, *Magenta* en *Yellow*, en moet die drie kombineer om swart te skep.

B. Drukspoed word in terme van een bladsy teks gegee, die byvoeg van grafika verlaag die drukspoed aansienlik – veral by ’n inkspuitdrukker.

C. Die tipiese spesifikasie waarvolgens die resolusie van hardekopie gemeet word, is 15 MP.

D. Mens kan slegs na ’n drukker druk deur ’n rekenaar of toestel via ’n USB-poort en kabel te konnekteer.

f) Watter een van die volgende stellings rakende drukkers oor die algemeen, is vals?

A. Laserdrukkers is gewoonlik goedkoper om te bedryf, veral vir hoëvolumedrukwerk.

B. Laserdrukkers is gewoonlik stadiger as inkspuitdrukkers.

C. Drukkers se papierlaaie is almal ontwerp om ten minste 3–5 pakke (‘reams’) papier te kan hou.

D. Sommige drukkers het mediakaartgleuwe en addisionele poorte om draagbare toestelle aan te koppel.

g) Watter een van die volgende stellings oor 3D-drukkers is vals?

A. Hulle kan voorwerpe van ontwerpe wat jy op jou rekenaar met CAD of 3D modelleringsagteware geskep het, druk.

B. Daar is baie verskillende soorte 3D-drukkers beskikbaar; almal wat verskillende metodes en materiale soos plastiek, hars, beton, staal, ens gebruik om te druk.

C. Hulle is ontwerp om baie vinnig en sag te werk.

D. Hulle kan gebruik word om objekte soos hele geboue en strukture, ratstelsels, kunsmatige hande en bene, gereedskap, klere en meubels te skep.

h) Watter een van die volgende stellings rakende koordlose tegnologie in afvoertoestelle is waar?

A. Mens kan slegs via Bluetooth toegang tot koordlose drukkers kry.

B. RFID koordlose tegnologie word gebruik vir stereo-oorfone, luidsprekerstelsels en selfs motor oudiostelsels sodat mobiele toestelle beter klank kan speel.

C. Mens kan nie videos en grafika koordloos vanaf ’n digitale kamera oordra nie omdat die lêers te groot is.

D. WiFi en Bluetooth is koordlose tegnologieë wat gebruik word om die bruikbaarheid en buigsaamheid van afvoertoestelle te verhoog.

i) Watter een van die volgende stellings oor interaktiewe witborde is vals?

A. Mens kan daarop skryf en teken deur spesiale penne (sonder ink) of selfs jou vinger te gebruik en dit sal enigiets wat op die skerm verskyn, vertoon.

B. ’n Interaktiewe witbord is ’n kombinasie van toevoer- en afvoertegnologieë.

C. Die bord is gewoonlik ’n raaksensitiewe area (soos ’n groot ‘trackpad’) wat net soos ’n muis of tekentablet toevoer tot die rekenaar gee.

D. Notas wat gedurende die les op die bord gemaak is, moet met ’n kamera afgeneem word en op die rekenaar gelaai word sodat dit in die volgende les beskikbaar sal wees.

j) Watter een van die volgende stellings oor drywerprogramme is waar?

A. Drywerprogramme of ‘drivers’ is hardeware wat ’n rekenaar in staat stel om met sagteware te kommunikeer en dit te beheer.

B. Bedryfstelsels het ’n groot versameling standaarddrywerprogramme wat met meeste standaardtoestelle werk.

C. Drywerprogramme hoef nooit opgradeer of opdateer word, nadat hulle geïnstalleer is nie.

D. Wanneer die rekenaar nie ’n nodige drywerprogram het nie, sal dit jou vra om ’n nuwer weergawe van jou bedryfstelsel te laai.

k) Watter een van die volgende is ’n voorbeeld van hardeware wat visueelgestremde of blinde mense kan help om ’n rekenaar te gebruik?

A. Braille-sleutelbord

B. Toestelle wat met oogbeweging werk

C. Groot ‘trackball’

D. Notas op skerm

l) Watter een van die volgende is nie ’n voorbeeld van hardeware wat gebruikers met swak motoriese beheer, bv. artritis, kan help nie?

A. Toestelle wat met kopbeweging werk

B. *Joysticks*

C. Braille-drukkers

D. Suig- en blaas-toestelle

m) Watter een van die volgende werkstyle sal daartoe bydra om gesondheidskwessies wat verband hou met die gebruik van rekenaars, te verminder?

A. Maak al jou werk klaar, ongeag hoe lank dit neem, voordat jy ’n ruskansie vat.

B. Fokus aanhoudend op die skerm, moenie jou aandag laat aflei deur ander voorwerpe in die vertrek nie.

C. Gebruik oorfone om omliggende geluide te verdring.

D. Leer om kortpaaie op die sleutelbord te gebruik, om die oorskakeling tussen die muis en sleutelbord te verminder.